text: Slæbt 100 meter efter taxa
  26 november 2012 kl. 09.59
  En 49-årig mand fra Vejle blev natten til søndag slæbt 100 meter hen af asfalten hængende ud af en taxa i Karolinegade i Kolding, skriver netavisen dagens.dk.
  En gruppe mennesker ville med en taxa ud for værtshuset Papagøjen i Karolinegade i Kolding. De diskuterede med en 45-årig kvindelig taxachauffør om hvorvidt der var plads til fire eller fem personer i taxaen.
  - Taxachaufføren må altså kun have fire personer i hyrevognen, konstaterer Kaj Hundrup hos lokalpolitiet i Kolding.
  Personerne blev på et tidspunkt både højtrøstede og truende. Derfor valgte den kvindelige taxachauffør at køre fra stedet, skriver dagens.dk.
  Men hvad hun ikke havde set var, at den 49-årige mand var kommet halvvejs ind i taxaen. Og han blev derfor, hængende ud af taxaen, slæbt 100 meter hen af asfalten.
  Taxachaufføren fik stoppet bilen efter de 100 meter. Manden måtte en tur på sygehuset, men han slap med hudafskrabninger, lyder det fra politiet.
  